Afskedigelserne kommer efter et møde fredag morgen på virksomheden, hvor ledelsen orienterede de ansatte om baggrunden for fyringerne. - Når der er international finanskrise, så er de produkter vi producerer noget af det første, som folk ikke længere har råd til. Derfor har vi en forventning om et faldende salg det næste års tid, siger den kommunikationsansvarlige, Anne Mette Moesgaard, fra Georg Jensens hovedkontor i København, til TV2/NORD. De 41 afskedigede timelønsansatte er ufaglærte og organiserede i Metal, hvis lokalformand i Hjørring, Mogens Bjerre siger: - Det er katastrofalt det her. Der er jo efterhånden ingen ufaglærte arbejdspladser tilbage i området, siger Mogens Bjerre til TV2/NORD. Georg Jensen fyrer også 41 ansatte på fabrikken i Thailand og på hovedkontoret i København bliver syv ansatte afskediget.

Opsummering:
Den hæderkronede sølvsmedie Georg Jensen i Hjørring fyrer 41 af de 88 timelønsansatte. Årsagen er finanskrisen.